FI Euroopan unionin virallinen lehti L 143/11

KOMISSION TÄYTÄNTÖÖNPANOASETUS (EU) N:o 496/2013,

annettu 29 päivänä toukokuuta 2013,

yleisen tullietuusjärjestelmän soveltamisesta annetun neuvoston asetuksen (EY) N:o 732/2008 liitteen I muuttamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen ja erityisesti sen 207 artiklan,

ottaa huomioon yleisen tullietuusjärjestelmän soveltamisesta 1 päivästä tammikuuta 2009 alkaen sekä asetusten (EY) N:o 552/97 ja (EY) N:o 1933/2006 ja komission asetusten (EY) N:o 1100/2006 ja (EY) N:o 964/2007 muuttamisesta 22 päivänä heinäkuuta 2008 annetun neuvoston asetuksen (EY) N:o 732/2008 (jäljempänä ’GSP-asetus’) (1) ja erityisesti sen 25 artiklan,

sekä katsoo seuraavaa:

(1) Asetuksen (EY) N:o 732/2008, johdanto-osan 12 kappaleessa säädetään, että vähiten kehittyneitä maita koskevassa erityisessä menettelyssä olisi edelleen myönnettävä tulliton pääsy yhteisön markkinoille sellaisille tuotteille, jotka ovat peräisin YK:n vähiten kehittyneiksi maiksi tunnustamista ja luokittelemista maista.

(2) GSP-asetuksen 25 artiklan b alakohdan mukaisesti komissio tekee tarvittavat muutokset, jotka johtuvat maiden tai alueiden kansainvälisen aseman tai luokituksen muutoksista.

(3) Etelä-Sudanin tasavallasta, jäljempänä ’Etelä-Sudan’, on tullut itsenäinen valtio. Yhdistyneiden kansakuntien yleiskokous antoi 14 päivänä heinäkuuta 2011 päätöslauselman A/RES/65/308, jolla Etelä-Sudan hyväksyttiin Yhdistyneiden kansakuntien jäseneksi.

(4) Yhdistyneiden kansakuntien yleiskokous antoi 18 päivänä joulukuuta 2012 päätöslauselman A/RES/67/136, jolla Etelä-Sudan lisättiin vähiten kehittyneiden maiden luetteloon.

(5) Alankomaiden Antillit on lakkautettu. Bonaire, Sint Eustatius ja Saba, Curaçao ja Sint Maarten (Alankomaiden osa) ovat nyt Alankomaiden kuningaskunnan merentakaisia maita ja alueita.

(6) Kolmansien maiden kanssa käytävää ulkomaankauppaa koskevista yhteisön tilastoista annetun Euroopan parlamentin ja neuvoston asetuksen (EY) N:o 471/2009 täytäntöönpanosta maa- ja alueluokituksen ajan tasalle saattamisen osalta 27 päivänä marraskuuta 2012 annetulla komission asetuksella (EU) N:o 1106/2012 (2) poistettiin Alankomaiden Antillit 1 päivästä tammikuuta 2013 voimassa olleesta unionin ulkomaankauppatilastojen ja jäsenvaltioiden välisen kaupan tilastojen maa- ja alueluokituksen versiosta, ja lisättiin Bonaire, Sint Eustatius ja Saba, Curaçao, Sint Maarten (Alankomaiden osa) ja Etelä-Sudan siihen.

(7) GSP-asetuksen liitettä I olisi muutettava. Alankomaiden Antillit olisi poistettava GSP-asetuksen liitteen I sarakkeesta B. Etelä-Sudan, Bonaire, Sint Eustatius ja Saba, Curaçao ja Sint Maarten (Alankomaiden osa) olisi lisättävä GSP-asetuksen liitteen I sarakkeeseen B. Etelä-Sudan olisi myös lisättävä GSP-asetuksen liitteen I sarakkeeseen D maana, johon sovelletaan vähiten kehittyneiden maiden erityistä menettelyä.

(8) Tässä asetuksessa säädetyt toimenpiteet ovat yleisten tullietuuksien komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Korvataan asetuksen (EY) N:o 732/2008 liite I tämän asetuksen liitteellä.

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä tammikuuta 2013.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 29 päivänä toukokuuta 2013. Komission puolesta Puheenjohtaja José Manuel BARROSO

(1) EUVL L 211, 6.8.2008, s. 1.

(2) EUVL L 328, 28.11.2012, s. 7.